Ichki ishlar organlarining qoʻriqlash sohasidagi faoliyatini samarali tashkil etish chora-tadbirlari toʻgʻrisida
(resolution, 2025-11-28)

Oʻzbekiston Respublikasi Prezidentining 2025-yil 4-martdagi “Oʻzbekiston Respublikasida qoʻriqlash faoliyatini yanada takomillashtirish boʻyicha chora-tadbirlari toʻgʻrisida”gi PF-42-son Farmoni ijrosini taʼminlash maqsadida qaror qilaman: 1. Quyidagilar ushbu qarorning asosiy maqsadlari etib belgilansin: (a) davlat, oʻta muhim, toifalangan va boshqa obyektlarni, taʼlim muassasalarini, jismoniy va yuridik shaxslarning mol-mulkini zamonaviy usullar hamda raqamli texnologiyalar imkoniyatlari orqali qoʻriqlash tizimini yoʻlga qoʻyish; (b) ichki ishlar organlarining qoʻriqlash sohasidagi faoliyatini jamoat xavfsizligini taʼminlash, mahallalardagi huquqbuzarliklarning oldini olish va jinoyatchilikka qarshi kurashish yoʻnalishlaridagi vazifalari bilan uzviy ravishda yagona yondashuvda amalga oshirish uchun samarali mexanizmlarni joriy etish. 2. Oʻzbekiston Respublikasi Milliy gvardiyasi Qoʻriqlash bosh boshqarmasi Ichki ishlar vazirligi huzuridagi Qoʻriqlash departamenti (keyingi oʻrinlarda — Departament) etib qayta tashkil etilgani maʼlumot uchun qabul qilinsin. 3. Belgilansinki, Departament va uning boʻlinmalar zimmasiga “Sifat, ishonch, xavfsizlik” tamoyiliga muvofiq quyidagi asosiy vazifalar yuklatiladi: (a) shartnoma asosida davlat, oʻta muhim, toifalangan va boshqa obyektlarni, taʼlim muassasalarini, jismoniy va yuridik shaxslarning mol-mulkini, savdo, xizmat koʻrsatish, koʻngilochar va qurilish obyektlarini zamonaviy usullar orqali qoʻriqlash; (b) jamoat joylarida jamoat xavfsizligini taʼminlashda ishtirok etish, yuridik va jismoniy shaxslarga shartnoma asosida jamoat tartibini saqlash boʻyicha qoʻriqlash-patrullik xizmatlarini koʻrsatish; (v) qoʻriqlanayotgan obyektlarda ichki tartib va nazorat-oʻtkazish rejimlarini taʼminlash, shuningdek, ularda jamoat tartibini saqlash, huquqbuzarliklarning oldini olish va jinoyatlar sodir etilishiga chek qoʻyish boʻyicha chora-tadbirlarni tashkil etish; (g) jamoat xavfsizligini taʼminlash, huquqbuzarliklarning oldini olish va jinoyatchilikka qarshi kurashishda ichki ishlar organlari sohaviy xizmatlariga har tomonlama koʻmaklashish; (d) qoʻriqlashning texnik vositalari va tizimlarini qoʻllash sohasida yagona texnik siyosatni yuritish, qoʻriqlash faoliyatiga zamonaviy axborot-kommunikatsiya va sunʼiy intellekt texnologiyalarini keng joriy etish. 4. Oʻzbekiston Respublikasi Ichki ishlar vazirligi huzuridagi Qoʻriqlash departamenti toʻgʻrisidagi nizom 1-ilovaga* muvofiq tasdiqlansin. 5. Belgilansinki: (a) Departament Milliy gvardiya Qoʻriqlash bosh boshqarmasi, uning hududiy va tarmoq boʻlinmalarining, Ichki ishlar vazirligi esa Qoraqalpogʻiston Respublikasi, Toshkent shahri, Jizzax va Fargʻona viloyatlari mintaqaviy oʻquv markazlarining barcha huquqlari, majburiyatlari va shartnomalari boʻyicha huquqiy vorisi hisoblanadi; (b) Departamentga qoʻshimcha shtat birliklarini kiritmasdan shartnoma asosida obyektlarni mavsumiy jismoniy qoʻriqlash, xavfli yuklarni avtomobil transportida tashish jarayonida qoʻriqlash-kuzatish xizmatini koʻrsatishga ruxsat beriladi. 6. Ichki ishlar vazirligining quyidagi takliflariga rozilik berilsin: (a) Departamentga qoʻriqlanadigan obyektlarga oʻrnatilgan qoʻriqlashning texnik vositalari va tizimlariga xizmat koʻrsatish huquqini berish; (b) Departamentga qoʻriqlash xizmatini tashkil etishda qoʻriqlovdagi obyektlarning maʼmuriyati bilan kelishilgan holda ularning videokuzatuv kameralarini Departamentning axborot tizimlariga integratsiya qilish; (v) mahallalarda qoʻriqlash boʻlinmalariga yuklatilgan vazifalarni samarali tashkil etish va jamoat xavfsizligini taʼminlash faoliyatiga manzilli koʻmaklashish maqsadida kriminogen vaziyat ogʻir hududlardagi mahalla huquq-tartibot maskanlari tuzilmasiga qoʻriqlash xizmati inspektori lavozimini kiritish; (g) kriminogen vaziyati ogʻir hududlarda, turistik infratuzilma obyektlarida hamda ommaviy dam olish joylarida mahalliy budjet mablagʻlari hisobidan Departamentning qoʻriqlash-patrul xizmati naryadlarini tashkil etish. 7. Belgilab qoʻyilsinki: (a) 2026-yil 1-yanvardan boshlab qoʻriqlovga olingan banklar, yirik ishlab chiqarish korxonalari, mahalliy hokimliklar va boshqa obyektlarning fuqarolar kirish va chiqish joylariga ularning oʻz mablagʻlari hisobidan Ichki ishlar vazirligining “Xavfsiz shahar” tizimlarini rivojlantirish markazi” davlat muassasasi tomonidan bosqichma-bosqich shaxsning yuzini tanib olish imkoniyatiga ega texnik vositalar oʻrnatilib, tegishli axborot bazalari bilan integratsiya qilinadi; (b) qoʻriqlanayotgan obyekt va xonadonlardan tushayotgan tashvish xabarlari bir vaqtning oʻzida ichki ishlar organlarining yagona tezkor boshqaruv markazlariga, tegishli hudud profilaktika inspektorlari va patrul-post xizmati naryadlarining planshetlariga yuboriladi; (v) Milliy gvardiya tarkibidagi Qoraqalpogʻiston Respublikasi, Toshkent shahri, Jizzax va Fargʻona viloyatlari mintaqaviy oʻquv markazlari mavjud shtat birliklari, asosiy vositalari, jihozlari hamda ular faoliyatini moliyalashtirishning amaldagi tartibini saqlab qolgan holda Ichki ishlar vazirligiga, Milliy gvardiya balansida boʻlgan Xorazm viloyati qoʻriqlash boshqarmasining binosi Departamentga oʻtkaziladi. 8. Ichki ishlar vaziriga quyidagi huquqlar berilsin: (a) jismoniy va yuridik shaxslar bilan qoʻriqlash xizmatini koʻrsatish boʻyicha tuzilgan shartnomalar asosida Departamentning tashkiliy-shtat tuzilmasiga oʻzgartirish va qoʻshimchalar kiritish; (b) Departament va uning boʻlinmalariga xizmatga (ishga) nomzodlarni tanlov asosida saralab olish boʻyicha alohida tartibni belgilash; (v) qoʻriqlash xizmatlarining tariflarini (narxlarini) Davlat budjeti hisobidan moliyalashtiriladigan budjet tashkilotlari uchun Iqtisodiyot va moliya vazirligi bilan kelishgan holda, boshqa yuridik va jismoniy shaxslar uchun esa mustaqil belgilash. 9. Tasarrufida idoraviy harbiylashtirilgan qoʻriqlash boʻlinmalari boʻlgan davlat va xoʻjalik boshqaruvi organlari, mahalliy davlat hokimiyati organlari hamda boshqa tashkilotlar: (a) uch oy muddatda idoraviy harbiylashtirilgan qoʻriqlash boʻlinmalari naryadlarining xizmat oʻtash qoidalari, ularning ishchi va xizmatchilari kiyim-boshlari va farqlovchi belgilarining namunalarini ishlab chiqib, kelishish uchun Ichki ishlar vazirligiga kiritsin; (b) ikki tomonlama tuzilgan rejalarga muvofiq, idoraviy harbiylashtirilgan qoʻriqlash boʻlinmalari xodimlarini Ichki ishlar vazirligining mintaqaviy oʻquv markazlarida va Ichki ishlar vazirligi Malaka oshirish institutida shartnoma asosida tayyorlash, qayta tayyorlash va malakasini oshirishni tashkil etsin. 10. Tizimida oʻta muhim va toifalangan obyektlar boʻlgan vazirliklar, idoralar va boshqa tashkilotlar qoʻriqlanadigan obyektlarini bosqichma-bosqich 2026-yil yakuniga qadar uchuvchisiz uchadigan apparatlarga qarshi qurilmalar hamda uchuvchisiz uchadigan apparatlar bilan jihozlash choralarini koʻrsin. 11. Quyidagilarni nazarda tutuvchi “Xavfsiz taʼlim” konsepsiyasi joriy etilsin: (a) davlat taʼlim muassasalari, nodavlat taʼlim tashkilotlari (maktabgacha taʼlim tashkilotlari bundan mustasno) va xorijiy davlatlar taʼlim tashkilotlari filiallarining (keyingi oʻrinlarda — taʼlim muassasalari) xavfsizligini shartnoma asosida jismoniy va texnik qoʻriqlash tizimlari orqali taʼminlash; (b) Departament tomonidan shartnoma asosida taʼlim muassasalariga qoʻriqlash signalizatsiyalari, tashvish tugmalari, videokuzatuv moslamalarini oʻrnatish va ularga texnik xizmatlar koʻrsatish. 12. Ichki ishlar vazirligi (A. Tashpulatov) Oliy taʼlim, fan va innovatsiyalar vazirligi (K. Sharipov), Maktabgacha va maktab taʼlimi vazirligi (E. Karimova), tarkibida taʼlim muassasasi boʻlgan vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda: (a) bir oy muddatda “Xavfsiz taʼlim” konsepsiyasini 2026-2027-yillar mobaynida amalga oshirish boʻyicha chora-tadbirlar dasturini hamda taʼlim muassasalarida qoʻriqlash-qorovullik faoliyatini tartibga soluvchi Hukumat qarori loyihasini Vazirlar Mahkamasiga kiritsin; (b) 2026-yil 1-yanvardan boshlab taʼlim muassasalarining idoraviy qorovullik boʻlinmalari ishchi va xizmatchilarini mintaqaviy oʻquv markazlarida shartnoma asosida Davlat budjeti, oliy taʼlim muassasalarining budjetdan tashqari mablagʻlar hisobidan tayyorlash, qayta tayyorlash va malakasi oshirish tizimini yoʻlga qoʻysin. 13. Ichki ishlar vazirligi (A. Tashpulatov): (a) 2026-yil 1-mayga qadar mahalliy ishlab chiqaruvchilarni jalb qilgan holda respublikada joriy qilingan texnik qoʻriqlash tizimlariga qoʻriqlashning muqobil zamonaviy apparat-dasturiy komplekslarini joriy etish choralarini koʻrsin; (b) Raqamli texnologiyalar vazirligi (Sh. Shermatov) bilan birgalikda 2026-yil 1-martga qadar Departament mablagʻlari hisobidan “E-QOʻRIQLASH” elektron platformasini ishga tushirsin, shuningdek, “Xavfsiz taʼlim” konsepsiyasi doirasida yagona axborot tizimini ishlab chiqib, davlat organlarining axborot tizimlari bilan integratsiyasini taʼminlasin; (v) uch oy muddatda ichki ishlar organlari qoʻriqlash xizmati inspektorlariga ayrim maʼmuriy huquqbuzarliklarni aniqlash va bu borada hujjatlarni rasmiylashtirish boʻyicha tegishli vakolat berishni nazarda tutuvchi qonun loyihasini Vazirlar Mahkamasiga kiritsin; (g) ikki oy muddatda manfaatdor vazirlik va idoralar bilan birgalikda mavsumiy qoʻriqlash, xavfli yuklarni avtomobil transportida tashish jarayonida qoʻriqlash-kuzatish xizmatlarini tashkil etish, shuningdek, qoʻshimcha xizmatga jalb etilgan qoʻriqlash xodimlariga ish haqi toʻlash tartiblarini belgilovchi Hukumat qarori loyihasini Vazirlar Mahkamasiga kiritsin; (d) 2026-yil 1-martga qadar qoʻriqlash boʻlinmalari tezkor harakatlanuvchi guruhlarining xizmat faoliyatini tashkil etish, boshqarish va nazorat qilish tizimlarini raqamlashtirish choralarini koʻrsin; (j) Transport vazirligi va Sogʻliqni saqlash vazirligi bilan birgalikda yoʻnalishli avtobuslar va tez tibbiy yordam avtotransport vositalariga bosqichma-bosqich tashvish tugmalarini oʻrnatib, ularga jamoat tartibini saqlash, tibbiy yordam xodimlarining xavfsizligini taʼminlash boʻyicha shartnoma asosida qoʻriqlash xizmatlari koʻrsatishni yoʻlga qoʻysin; (z) 2026-yil 1-yanvardan boshlab texnik qoʻriqlovga olingan obyektlarni alohida guruhlarga ajratgan holda koʻrsatilgan qoʻriqlash xizmatlari uchun differensial toʻlov tizimini joriy etsin. 14. Ichki ishlar vazirligi (A. Tashpulatov), Milliy gvardiya (R. Djurayev) uch oy muddatda ichki ishlar organlari xodimlarining farzandlariga oliy taʼlim muassasalariga kirish uchun ajratiladigan qabul kvotalarini koʻrib chiqib, ularni shaxsiy tarkib sonidan kelib chiqqan holda qayta taqsimlash yuzasidan takliflar kiritsin. 15. Jismoniy va yuridik shaxslarga qoʻriqlash xizmatining afzalliklari haqida maʼlumot berish maqsadida Departament mablagʻlari hisobidan internet va ijtimoiy tarmoqlarda target reklamasidan foydalanishga ruxsat berilsin. 16. Oʻzbekiston Respublikasi Prezidentining ayrim qarorlariga 2-ilovaga muvofiq oʻzgartirish va qoʻshimchalar kiritilsin. 17. Ichki ishlar vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 18. Qaror ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti Administratsiyasi departament boshligʻi D.B. Kadirov zimmasiga yuklansin. 1. Oʻzbekiston Respublikasi Prezidentining 2017-yil 16-avgustdagi “Ichki ishlar organlari xodimlarini tayyorlash, qayta tayyorlash va malakasini oshirish tizimini tubdan takomillashtirish chora-tadbirlari toʻgʻrisida”gi PQ-3216-son qarorining 6-bandi oʻn ikkinchi xatboshisidagi “, Milliy gvardiyaning qoʻriqlash xizmatiga” soʻzlari chiqarib tashlansin. 2. Oʻzbekiston Respublikasi Prezidentining 2017-yil 29-noyabrdagi PQ-3413-son qarori bilan tasdiqlangan Ichki ishlar organlarida xizmatni oʻtash tartibi toʻgʻrisidagi nizomda: (a) 3-bandning oʻn ikkinchi xatboshisidan “xalqaro aeroportlarda xavfsizlikni taʼminlash qoʻshinlari va” soʻzlari chiqarib tashlansin; (b) 19-bandning toʻrtinchi xatboshisi “harbiy-akademik litseylar bitiruvchilari,” soʻzlaridan keyin “ichki ishlar organlarining harbiylashtirilgan qoʻriqlash boʻlinmalarining kamida bir yil amaliy ish stajiga ega ishchilari,” soʻzlari bilan toʻldirilsin. 3. Oʻzbekiston Respublikasi Prezidentining 2018-yil 12-dekabrdagi “Jismoniy va yuridik shaxslar mulkining qoʻriqlanishini taʼminlash samaradorligini oshirish chora-tadbirlari toʻgʻrisida”gi PQ-4060-son qarorida: (a) muqaddimaning uchinchi xatboshisidagi “Milliy gvardiyasi Qoʻriqlash bosh boshqarmasining” soʻzlari “Ichki ishlar vazirligi huzuridagi Qoʻriqlash departamentining” soʻzlari bilan almashtirilsin; (b) 1-bandda: uchinchi xatboshidagi “Milliy gvardiyasi Qoʻriqlash bosh boshqarmasi qoʻriqlash boʻlinmalarining” soʻzlari “Ichki ishlar vazirligi huzuridagi Qoʻriqlash departamenti hududiy boʻlinmalarining” soʻzlari bilan almashtirilsin; beshinchi xatboshidagi “Milliy gvardiyasi Qoʻriqlash bosh boshqarmasi” soʻzlari “Ichki ishlar vazirligi huzuridagi Qoʻriqlash departamenti” soʻzlari bilan almashtirilsin; (v) 2-bandda: birinchi xatboshidagi “Milliy gvardiyaning Milliy gvardiya Qoʻriqlash bosh boshqarmasi (keyingi oʻrinlarda — Qoʻriqlash bosh boshqarmasi)” soʻzlari “Ichki ishlar vazirligining Ichki ishlar vazirligi huzuridagi Qoʻriqlash departamenti (keyingi oʻrinlarda — Qoʻriqlash departamenti)” soʻzlari bilan almashtirilsin; “a” kichik banddagi “Qoʻriqlash Servis” davlat unitar korxonasini (keyingi oʻrinlarda — “Qoʻriqlash Servis” DUK)” soʻzlari “Qoʻriqlashning texnik vositalarini joriy qilish ilmiy-tadqiqot markazi” davlat muassasasini (keyingi oʻrinlarda — Ilmiy-tadqiqot markazi)” soʻzlari bilan almashtirilsin; “b” kichik bandda: birinchi xatboshidagi “bosh boshqarmasining” soʻzlari “departamentining” soʻzi bilan almashtirilsin; ikkinchi va uchinchi xatboshilardagi “Milliy gvardiyasi Qoʻriqlash bosh boshqarmasining” soʻzlari “Ichki ishlar vazirligi huzuridagi Qoʻriqlash departamentining” soʻzlari bilan almashtirilsin; (g) 3-bandning ikkinchi va uchinchi xatboshilari quyidagi tahrirda bayon etilsin: “Ilmiy-tadqiqot markazi oʻz faoliyatini Oʻzbekiston Respublikasi Ichki ishlar vazirligi huzuridagi Qoʻriqlash departamenti boʻlinmalari bilan qoʻriqlanadigan obyektlarda oʻrnatilgan qoʻriqlashning texnik vositalari va tizimlariga xizmat koʻrsatish boʻyicha tuzilgan shartnomalar asosida amalga oshiradi; qoʻriqlanadigan obyektlarda oʻrnatilgan qoʻriqlashning texnik vositalari va tizimlariga, shu jumladan avtomatlashtirilgan tizimning texnik infratuzilma obyektlariga xizmat koʻrsatish faqat Ilmiy-tadqiqot markazi tomonidan amalga oshiriladi”; (d) 6-bandda: ikkinchi xatboshidagi “Milliy gvardiyasi Qoʻriqlash bosh boshqarmasi” soʻzlari “Ichki ishlar vazirligi huzuridagi Qoʻriqlash departamenti” soʻzlari bilan almashtirilsin; uchinchi xatboshidagi “Qoʻriqlash bosh boshqarmasiga” soʻzlari “Qoʻriqlash departamentiga” soʻzlari bilan almashtirilsin; toʻrtinchi xatboshi chiqarib tashlansin; beshinchi xatboshi toʻrtinchi xatboshi deb hisoblansin; toʻrtinchi xatboshidagi “Milliy gvardiyasi Qoʻriqlash bosh boshqarmasining” soʻzlari “Ichki ishlar vazirligi huzuridagi Qoʻriqlash departamentining” soʻzlari bilan almashtirilsin; (j) 8-bandning oltinchi xatboshisidagi “Milliy gvardiyasi Qoʻriqlash bosh boshqarmasi” soʻzlari “Ichki ishlar vazirligi huzuridagi Qoʻriqlash departamenti” soʻzlari bilan almashtirilsin. 4. Oʻzbekiston Respublikasi Prezidentining 2018-yil 24-dekabrdagi “Jamoat xavfsizligini taʼminlash samaradorligini oshirish boʻyicha qoʻshimcha chora-tadbirlar toʻgʻrisida”gi PQ-4075-son qarori 6-bandining “v” kichik bandi qoʻyidagi mazmundagi oltinchi xatboshi bilan toʻldirilsin: “profilaktika inspektorlariga ajratilgan xizmat uy-joylarini kapital taʼmirlash”; 5. Oʻzbekiston Respublikasi Prezidentining 2021-yil 3-martdagi “Oʻzbekiston Respublikasi Milliy gvardiyasining oʻquv markazlari faoliyatini takomillashtirish boʻyicha qoʻshimcha chora-tadbirlar toʻgʻrisida”gi PQ-5016-son qarorida: (a) nomidagi “Milliy gvardiyasining” soʻzlari “Ichki ishlar vazirligining” soʻzlari bilan almashtirilsin; (b) 1-bandda: ikkinchi xatboshidagi “Milliy gvardiyasining” soʻzlari “Ichki ishlar vazirligining” soʻzlari bilan almashtirilsin; uchinchi, toʻrtinchi va beshinchi xatboshilar quyidagi tahrirda bayon etilsin: “Toshkent shahrining Sergeli tumanidagi A. Qodiriy koʻchasi 43-uy manzilida joylashgan Oʻzbekiston Respublikasi Ichki ishlar vazirligi huzuridagi Qoʻriqlash departamentining Toshkent shahar Qoʻriqlash boshqarmasi balansidagi Avtoxoʻjalik hududida Oʻzbekiston Respublikasi Ichki ishlar vazirligining Toshkent mintaqaviy oʻquv markazini tashkil etish; Oʻzbekiston Respublikasi Milliy gvardiyasining Fargʻona oʻquv markazini Oʻzbekiston Respublikasi Ichki ishlar vazirligining Fargʻona mintaqaviy oʻquv markaziga aylantirish; Oʻzbekiston Respublikasi Milliy gvardiyasining Jizzax oʻquv markazini Oʻzbekiston Respublikasi Ichki ishlar vazirligining Jizzax mintaqaviy oʻquv markaziga aylantirish toʻgʻrisidagi takliflariga rozilik berilsin”; (v) 2-bandda: birinchi va ikkinchi xatboshilardagi “Milliy gvardiyasining” soʻzlari “Ichki ishlar vazirligining” soʻzlari bilan almashtirilsin; (g) 4-bandning “a”, “b” va “v” kichik bandlaridagi tegishli kelishikdagi “Milliy gvardiya” soʻzlari tegishli kelishikdagi “Ichki ishlar vazirligi” soʻzlari bilan almashtirilsin; (d) 5-bandda: birinchi xatboshidagi “Milliy gvardiyasi qoʻmondoniga” soʻzlari “ichki ishlar vaziriga” soʻzlari bilan almashtirilsin; ikkinchi xatboshidagi “Milliy gvardiyasining” soʻzlari “Ichki ishlar vazirligining” soʻzlari bilan almashtirilsin; uchinchi xatboshidagi “Milliy gvardiyasining Qoʻriqlash bosh boshqarmasi” soʻzlari “Ichki ishlar vazirligi huzuridagi Qoʻriqlash departamenti” soʻzlari bilan almashtirilsin; (j) 6-band quyidagi tahrirda bayon etilsin: “6. Shunday tartib oʻrnatilsinki, unga muvofiq: mintaqaviy oʻquv markazlarining rahbar va pedagoglar tarkibini qayta tayyorlash va ularning malakasini oshirish Oʻzbekiston Respublikasi Ichki ishlar vazirligi Akademiyasi, Ichki ishlar vazirligi Malaka oshirish institutida hamda vazirlik va idoralarning oliy, oliy harbiy va ixtisoslashtirilgan taʼlim muassasalarida amalga oshiriladi; Oʻzbekiston Respublikasi Ichki ishlar vazirligi Malaka oshirish instituti mintaqaviy oʻquv markazlarining rahbarlari va pedagoglarining ilmiy-pedagogik faoliyatini umumiy muvofiqlashtiradi; Oʻzbekiston Respublikasi Milliy gvardiyasi Ixtisoslashgan oʻquv markazi Oʻzbekiston Respublikasi Milliy gvardiyasi oddiy askar va serjantlar tarkibiga mansub harbiy xizmatchilar va xodimlarni tayyorlash boʻyicha tayanch boʻlinma hisoblanadi”; (z) 7-bandning uchinchi xatboshidagi “Milliy gvardiyasining Qoʻriqlash bosh boshqarmasi” soʻzlari “Ichki ishlar vazirligi huzuridagi Qoʻriqlash departamenti” soʻzlari bilan almashtirilsin; (i) 8-bandda: uchinchi xatboshidagi “Milliy gvardiyasining” soʻzlari “Ichki ishlar vazirligining” soʻzlari bilan almashtirilsin; toʻrtinchi xatboshidagi “Milliy gvardiyasi Qoʻriqlash bosh boshqarmasiga” soʻzlari “Ichki ishlar vazirligi huzuridagi Qoʻriqlash departamentiga” soʻzlari bilan almashtirilsin; (k) 81-banddagi “Milliy gvardiyasiga” soʻzlari “Ichki ishlar vazirligiga” soʻzlari bilan almashtirilsin. 6. Oʻzbekiston Respublikasi Prezidentining 2021-yil 20-fevraldagi “Oʻzbekiston Respublikasi Milliy gvardiyasi Qoʻriqlash bosh boshqarmasining faoliyatini sifat jihatidan yangi bosqichga koʻtarish chora-tadbirlari toʻgʻrisida”gi PQ-4997-son qarori oʻz kuchini yoʻqotgan deb hisoblansin. 7. Oʻzbekiston Respublikasi Prezidentining 2021-yil 15-apreldagi “Ichki ishlar organlari uchun professional kadrlarni tayyorlashning sifat jihatidan yangi tizimini joriy etish boʻyicha chora-tadbirlar toʻgʻrisida”gi PQ-5076-son qarorida: (a) 4-bandning toʻrtinchi xatboshisidagi “300” raqami “400” raqami bilan almashtirilsin; (b) 2-ilova quyidagi tahrirda bayon etilsin: 9. Oʻzbekiston Respublikasi Prezidentining 2025-yil 3-yanvardagi “2025-yilda respublika mahallalarida xavfsiz muhitni yaratish va huquqbuzarliklarning barvaqt oldini olish tizimi samaradorligini yanada oshirish boʻyicha chora-tadbirlar toʻgʻrisida”gi PQ-1-son qarorining 6-bandi “d” kichik bandining uchinchi xatboshisi quyidagi tahrirda bayon etilsin: “mahalla huquq-tartibot maskani tashkiliy-shtat tuzilmasiga, qoida tariqasida, mikrohududga xizmat koʻrsatuvchi profilaktika (katta, kichik) inspektorlari, xotin-qizlar masalalari boʻyicha, probatsiya, yoʻl harakati xavfsizligi, qoʻriqlash va patrul-post xizmatlari inspektorlari hamda tezkor-qidiruv xizmati xodimi kiritilib, tuman (shahar) ichki ishlar organlari qoʻriqlash boʻlinmalarining naryadlari doimiy ravishda xizmat olib borishi tashkil etiladi”.